RREGULLORE
Nr. 1, datë 5.6.2018 

PËR PESHKIMIN E MOLUSQEVE BIVALVORE 

Në mbështetje të nenit 102, pika 4, të Kushtetutës së Republikës së Shqipërisë, nenit 14, shkronja “b”, 29, pika 2, si dhe nenit 135, pika 2, të ligjit nr. 64/2012, datë 31.5.2012, “Për peshkimin”, të ndryshuar, me propozim të Drejtorisë së Politikave dhe Strategjive të Zhvillimit të Bujqësisë, Sigurisë Ushqimore dhe Zhvillimit Rural, ministri i Bujqësisë dhe Zhvillimit Rural nxjerr këtë Rregullore:

Neni 1 
Qëllimi dhe fusha e zbatimit

1. Qëllimi i rregullores është zhvillimi i aktivitetit të peshkimit të molusqeve bivalvore duke ruajtur ekosistemin biologjik në të cilin zhvillohet ky aktivitet.
2. Kjo Rregullore zbatohet në peshkimin e molusqeve bivalvore me mjete të ndryshme, dragat hidraulike dhe dragat manuale.

Neni 2 
Përmasat minimale: toleranca, kontrolli

1. Dimensionet e molusqeve bivalvore i referohen gjatësisë maksimale ose diametrit maksimal të guaskës së tyre. 
2. Mënyra e matjes së dimensioneve të molusqeve bivalvore është e përcaktuar në pikën 5 të shtojcës IV, të vendimit të Këshillit të Ministrave nr. 402, datë 8.5.2013, “Për përcaktimin e masave menaxhuese për shfrytëzimin e qëndrueshëm të burimeve peshkore në det”.
3. Ndalohet të peshkohen e të tregtohen molusqe bivalvore me dimensione më të vogla se ato të caktuara më poshtë për çdo lloj të veçantë:


a) Biçaku								Solen spp		8.0 cm
b) Fasolari							Challista chione		6.0 cm
c) Freskorja (kapesanta)						Pecten jacobeus		10.0 cm
ç) Midhja							Mytilus galloprovincialis	5.0 cm
d) Ostrea							Ostrea spp		 6.0 cm
dh) Tartufi i detit 							Venus verrucosa 		2.7 cm
e) Telini 								Donax trunculus	 	2 cm
ë) Vongola							Chamelea gallina	 	2.5 cm
f) Vongola filipine							Tapes philipinarum 	3.0 cm
g) Vongola verace							Ruditapes decussates 	3.6 cm
h) Kërmill deti 							Nassarius mutabilis	2.2 cm 

4. Në çdo konfeksion të prodhimit të peshkuar të molusqeve bivalve lejohet një tolerancë me dimensione më të vogla, por jo më shumë se 5% nga ato të parashikuara në pikën 2 të këtij neni, ndërsa për sasi jo më shumë se sa 5% të atyre të përcaktuara në nenin 8.

Neni 3
Seleksionimi i prodhimit

1. Produkti i peshkuar nën dimension hidhet i gjallë përsëri në det.
2. Procedura e hedhjes në det ndjek fazat e mëposhtme: 
a) Seleksionimi i parë i produktit kryhet në bordin e anijes;
b) Produkti zbarkohet në pikat e përcaktuara nga legjislacioni dhe organizata të krijuara sipas nenit 10 të kësaj rregulloreje;
c) Në magazinat e pritjes së mallit, produkti i nënshtrohet një seleksionimi të dytë nën përgjegjësinë e organizatave të kategorisë; 
ç) Produkti që plotëson kushtet sipas nenit 2 të mësipërm, certifikohet nga organizata; 
d) Certifikata e produktit ruhet nga anija/subjekti i peshkimit;
e) Transferimin nën përgjegjësinë e organizatës, të produktit nën dimension të rezultuar nga seleksionimi i dytë, për në zonat e prodhimit me qëllim ripopullimin; 
ë) Përfshirja e zonave të ripopulluara në programet e monitorimit, me qëllim verifikimin e rezultateve për parametrat e rritjes dhe mbijetesës dhe të dimensioneve minimale. 

Neni 4
Karakteristikat teknike të anijeve

1. Anija tip dragë hidraulike për molusqet duhet të ketë karakteristikat dhe kufizimet e mëposhtme:
a) Fuqia maksimale 120 kw; 
b) Gjatësia maksimale 15 metra;
c) Pesha bruto maksimale 12 tonë;
ç) Prania e vetëm një motori pa motor ndihmës për pompat; 
d) Mungesa e mantelit në helikë;
e) Prania e vetëm një vinçi për kavon e çelikut për manovrimin e dragës hidraulike dhe ngritjen e spirancës; 
f) Është e lejuar prania e një çikriku të dytë të vendosur në afërsi të pikës së hedhjes së dragës në ujë me një maksimum prej dy tamburesh pa kambanat e tonazhit dhe që shfrytëzohen vetëm për tërheqjen e dragës.

Neni 5
Karakteristikat teknike të krehrit me dorë ose pa përdorimin e forcës së motorit

Krehri me dorë ose pa përdorimin e forcës së motorit duhet të ketë karakteristikat dhe kufizimet e mëposhtme:
a) Të përdoret vetëm nga forca e njeriut;
b) Goja e poshtme të jetë e pajisur ose me thikë metalike ose me dhëmbë; 
c) Mund të këtë një thes prej rrjete tekstili ose shportë prej rrjete ose grile metalike; 
d) Mund të përdoret vetëm në këmbë ose nga bordi i një mjeti lundrues dhe në këtë rastin e fundit tërheqja dhe ngritja në bord janë tërësisht manuale. 

Neni 6
Kufizimet e mjetit të peshkimit për dragat hidraulike

1. Karakteristikat e dragave sipas përkufizimit të germës “b”, të pikës 1, të shtojcës A, të vendimit të Këshillit të Ministrave nr. 402, datë 8.5.2013, “Për përcaktimin e masave menaxhuese për shfrytëzimin e qëndrueshëm të burimeve peshkore në det”, jepen si më poshtë: 
a) Gjerësia maksimale e pjesës ballore ose hapjes horizontale (dragës): 3 metra;
b) Presioni maksimal mbi pajisjen: 1.8 bar;
c) Pesha maksimale e mjetit të peshkimit: 600 kg; 
d) Pjesa e poshtme e kafazit ku grumbullohet prodhimi duhet të jetë i përbërë nga shufra metalike ose grilë që garanton të njëjtin nivel selektiviteti. 
2. Kufizime të dragës hidraulike për peshkimin e vongolave dhe fazolarit: 
a) Distanca ndërmjet shufrave metalike të pjesës së poshtme të kafazit nuk duhet të jetë më e vogël se 12 mm, me një tolerancë më të vogël se 1 mm; 
b) Lejohen të përdoren si zëvendësues të shufrave metalike, rrjeta metalike me syze katrore me brinjë jo më të vogël se 17 mm ose me syze drejtkëndëshe në të cilën brinjët të mos jenë më të vogla respektivisht, se 25 mm dhe 12 mm ose pllakë metalike me vrima, e cila ka diametrin e vrimës jo më të vogël se 21 mm dhe raportin pjesë me vrima/pjesë pa vrima jo më të vogël se 1/2; 
c) Prodhimi i grumbulluar nga draga duhet të seleksionohet me sita. Sitat duhet të jenë të përbëra prej shufrave metalike ku distanca midis tyre nuk duhet të jetë më e vogël se 12 mm me tolerancë prej 1 mm; 
ç) Sita duhet të jetë lehtësisht e inspektueshme dhe duhet të kolaudohet nga inspektori i peshkimit. Gjithashtu, duhet të ketë mundësinë e hapjes nga krahu i grumbullimit të prodhimit. 
3. Karakteristikat e dragës hidraulike për grumbullimin e biçakut (Solen dhe Ensis). Përveç, karakteristikave si drage hidraulike, draga për grumbullimin e biçakut duhet të ketë kufizimet e mëposhtme:
a) Praninë e vrimave që lëshojnë ujë me presion dhe në pjesën e përparme të tehut që penetron në taban;
b) Distanca e shufrave metalike të pjesës së poshtme nuk duhet të jetë më e vogël se 7 mm; 
c) Ndalohet vendosja e grilave metalike; 
d) Ndalohet përdorimi dhe mbajtja në bord e sitave; seleksionimi i molusqeve (biçakut) duhet të kryhet me dorë dhe pjesa tjetër e prodhimit duhet të rihidhet në det, me përjashtim të krimbave.
4. Karakteristikat e dragës hidraulike për grumbullimin e fazolarëve (Callista chione). Përveç, karakteristikave si drage hidraulike, draga për grumbullimin e fazolarëve duhet të ketë kufizimet e mëposhtme:
a) Distanca e shufrave metalike në pjesën e poshtme të kafazit nuk duhet të jetë më e vogël se 25 mm; 
b) Lejohet përdorimi i vibratorit; 
c) Thesi i grumbullimit prej cohe nuk duhet të jetë më i gjatë se 4 metra. 

Neni 7
Kufizime të aktivitetit të peshkimit

1. Në zbatim të nenit 98, të ligjit nr. 64/2012, “Për peshkimin”, të ndryshuar, portet e miratuara të zbarkimit të molusqeve bivalvore janë: Shëngjin, Durrës e Vlorë.
2. Orari i daljes së anijes nga porti është ora 5:00 dhe kthimi jo më vonë se ora 17:00.
3. Ndalohet aktiviteti i peshkimit ditët e shtuna, të diela dhe ditët e festave;
4. Ndalohet aktiviteti i peshkimit në periudhat e mëposhtme: 
a) Biçaku (Solen spp) nga 1 prilli deri më 30 shtator;
b) Telina (Donax sp.) nga 1 prilli deri më 30 prill;
c) Tartufët (Venus verrucosa) nga 1 qershori deri në 31 korrik;
ç) Vongole (Chamelea gallina), Vongola e verdhë (Venerupis aurea), Kardium (Cardium edule) dhe Fazolari (Callista chione), për një periudhë dymujore që përcaktohet nga organizata në muajt nga prilli në tetor.
4. Ndalohet peshkimi i telinave, tartufëve dhe vongolave veraçe me draga hidraulike. 
5. Ndalohet përdorimi i dragave të tërhequra nga mjete lundruese dhe i dragave hidraulike në një largësi më të vogël se 0,3 milje detare nga vija bregdetare.


Neni 8 
Kufizimet sasiore

1. Sasia maksimale ditore për anije me mjete sipas nenit 4 përcaktohet si më poshtë:
a) Vongole 	Chamelea galina				600 kg;
b) Kardium	Cardium edule					600 kg;
c) Fazolari	Callista chione					350 kg;
ç) Freskorja 	Pecten jacobeus					300 kg;
d) Ostrike	Ostrea edulis					100 kg.		
			
2. Për çdo peshkatar profesionist të pajisur me leje për grumbullimin e molusqeve bivalvore në det e laguna bregdetare, ndalohet tejkalimi në zëniet ditore si më poshtë:
a) Biçaku 						Solen spp			5 kg;
b) Fazolari						Callista chione			50 kg;
c) Midhja 						Mytilus galloprovincialis 		50 kg;
ç) Ostrike 						Ostrea spp. 			30 kg;
d) Tartufi i detit						Venus verrucosa 			10 kg;
e) Telina	 						Donax trunculus 			20 kg;
f) Vongola filipine 					Ruditapes semidecussatus 		10 kg;
g) Vongola verace 					Ruditapes decussates 		5 kg.

3. Përjashtohen nga pika 2 llojet që prodhohen nga impiantet e akuakulturës.
4. Me qëllim kontrollin e sasive maksimale të peshkuara molusqet bivalvore nuk mund të zbarkohen përtej orarit të përcaktuar për çdo pikë zbarkimi. 

Neni 9
Deklarimi statistikor

1. Deklarata statistikore për dragat manuale plotësohet sipas modelit të shtojcës 1, bashkëlidhur kësaj rregulloreje. 
2. Deklaratat e statistikave sipas shtojcës 1, dorëzohet në Drejtorinë e Peshkimit jo më vonë se data 5 e muajit pasardhës. 
3. Emri i molusqeve të peshkuara të vendoset i plotë në deklaratën statistikore.

Neni 10 
Peshkimi i molusqeve bivalvore 

1. Peshkimi i molusqeve bivalvore kryhet nga subjekte peshkimi të organizuara sipas nenit 58 të ligjit nr. 64/2012, “Për peshkimin”, të ndryshuar.
2. Ministria, në bashkëpunim me organizatat e mësipërme, harton Planin e Menaxhimit të Peshkimit të Molusqeve Bivalvore. Plani i menaxhimit rishikohet çdo tre vjet.
3. Organizatat sipas pikës 1 të mësipërme kanë për detyrë të: 
a) Përcaktojnë sasitë maksimale të peshkueshme, brenda kuadrit ligjor dhe nënligjor; 
b) Përcaktojnë dimensionet minimale të peshkueshme, brenda kuadrit ligjor dhe nënligjor; 
c) Llojet e mjeteve të peshkimit, brenda kuadrit ligjor dhe nënligjor;
ç) Përcaktimi i ndalimit biologjik dhe i ndalimit vullnetar i aktivitetit të peshkimit; 
d) Vendimi për qarkullimin e zonave të peshkimit dhe eventualisht mbylljen e tyre. 
e) Përcaktojnë aktivitetet e monitorimit dhe kampionimit të burimeve; 
ë) Përcaktojnë aktivitetet e ripopullimit dhe ristabilizimit të burimeve; 
f) Përcaktojnë mënyrën e peshkimit; 
g) Kontrollin e rregullave të vendosura. 
h) Bashkëpunimi me autoritet menaxhuese dhe të sigurisë ushqimore. 

Neni 11
Monitorimi veterinar

1. Zonat e prodhimit përfshihen në planin kombëtar të kontrollit periodik të zonave të prodhimit dhe të parkimit (monitorimit) të molusqeve bivalvore, me qëllim që:
b) Të evitohen shkelje të mundshme të prejardhjes dhe destinacionit të molusqeve bivalve të gjalla;
c) Të verifikohen parametrat mikrobiologjikë të molusqeve bivalve të gjalla sipas zonave të grumbullimit
d) Të verifikohet prania eventuale të planktonit toksik në ujërat e prodhimit dhe të grumbullimit të biotoksinave në molusqet bivalve të gjalla;
e) Të verifikohet prania eventuale e ndotësve kimike në molusqet bivalvore të gjalla.
2. Me qëllim klasifikimin e zonave të prodhimit, organizata vë në dispozicion të autoriteteve kompetente, anijet e saj, koordinatat gjeografike të zonës së prodhimit, kopje të hartës nautike (lundrimit) me pikat gjeografike të referimit. 
3. Në rastet kur nuk është e mundur të merren kampionimet (kur nuk e lejojnë kushtet atmosferike/detare ose kur aktiviteti i peshkimit është i mbyllur sipas nenit 7 të kësaj rregulloreje) arsyet duhet të regjistrohen nga ana e autoriteteve kompetente. 

Neni 12
Monitorimi i resurseve

1. Ministria monitoron gjendjen e resurseve të molusqeve bivalve bazuar në programet e kampionimit shumëvjeçar sipas pikës 5, të kreut I, të vendimit të Këshillit të Ministrave nr. 301, datë 10.4.2013, “Për përcaktimin e rregullave për grumbullimin, menaxhimin e përdorimin e të dhënave në sektorin e peshkimit dhe mbështetjen për këshillimin shkencor për strategjinë kombëtare të peshkimit”.
2. Subjektet e peshkimit, së bashku me deklaratën statistikore sipas shtojcës 1 të kësaj rregulloreje dërgojnë edhe një tabelë peshë/gjatësi të paktën të 100 individëve për çdo specie të peshkuar, sipas zonave të prodhimit. 

Neni 13
Shfuqizimet

Me hyrjen në fuqi të kësaj rregulloreje, pika 3 e nenit 2, germa “d” e nenit 3, pika 3 e nenit 3, pikat 6–10 të nenit 4, neni 9, dhe pika 4 e nenit 40 të rregullores nr. 1, datë 7.3.2014, “Për zbatimin e ligjit nr. 64, datë 31.5.2012, “Për peshkimin””, shfuqizohen.

Neni 14
Dispozita të fundit

Kjo Rregullore hyn në fuqi pas botimit në Fletoren Zyrtare.

MINISTRI I BUJQËSISË DHE ZHVILLIMIT RURAL
Niko Peleshi















[bookmark: _GoBack]
SHTOJCA 1
DEKLARIMI I ZËNIEVE ME DRAGA MANUALE

DEKLARATE STATISTIKORE

EMRI I SUBJEKTIT: ..................... 						NIPT: ......................... 

VITI: .................................... 													MUAJI: ....................................

Peshkatari
(__________ _____________)

Firma 
(_________________)

